**LEES: PSALM 63**

**WENKE VIR WOESTEINREISIGERS**

**1. Die pad deur die woestyn**

Die pad tussen Windhoek en Hentiesbaai in Namibië is lank en reguit. Die een keer toe ek en Donette die pad gery het was dit vir my plek-plek nogal grillerig. Daar is nie ‘n ander motor in sig nie, en jy wonder hoe lank jy daar in die leegheid sal moet staan as jou kar breek totdat daar dalk weer ‘n mens verbykom. Nou, gelukkig het ons bakkie nie gebreek nie, maar dit het my net laat besef dat die woestyn darem maar ‘n onherbergsame plek is, hoor. Kyk, dit het sy eie mooiheid en bekoring, maar jy wil nie daar bly nie. Jy is eintlik tog altyd deur die woestyn op pad. Op pad na die ander kant toe. Iewers waar daar meer water is, meer groenigheid is, meer lewe is. Jy kan ‘n rukkie in die woestyn oorbly, maar jy is eintlik altyd op pad déúr. Jy kan nie bly waar jy is nie, anders sal jy doodgaan. Ek wonder of Dawid ook aan hierdie dinge gedink het destyds toe hy daar in die woestyn van Juda was? Ek wonder of iets hiervan in hom aan die woel en werskaf was toe hy hierdie psalm geskryf het?

In die afgelope tyd het hierdie groep mense wat vandag belydenis van hulle geloof aflê ook baie oor die betekenis van ‘n pad en van op reis wees gedink. En dis ook reg so, want – soos baie van julle dalk weet – was een van die vroegste name van ons as Christene dat ons “*Mense van die Pad*” is. Om ‘n Christen te wees is om op pad te wees. Hoe so? Wel, sekerlik in die eerste plek omdat Jesus Christus self die pad is. Hy het dit mos self gesê: Ek is die Weg (die Pad), die Waarheid en die Lewe. Om ‘n Christen te wees is om in Jesus Christus ingeplant te wees deur die doop, en om nou in Hom op reis te wees.

Sou ‘n mens kon sê dat ons as Christene in ons lewe op reis is deur ‘n woestyn? Is hierdie lewe dan nou so sleg dat dit net ‘n woestyn is? Wel, darem nie heeltemal nie. Onthou, die woestyn kan ook baie mooi wees. Dink net hoe mooi helder sien jy die sterre in die aand. En daar kan baie mooi en interessante ervarings wees wat jou te beurt val. Maar hier’s die ooreenkoms met die pad deur die woestyn: ‘n Christen se lewe is ‘n pad. Jy kan nie bly waar jy is nie. Jy is nog nie by die bestemming nie. Jy kan nie net op een plek bly nie. ‘n Pad verbind jou reeds aan jou bestemming, en omdat ons in Jesus Christus is, het ons reeds deel aan die ewige lewe wat God vir ons gee. Maar in ‘n ander opsig is ons nog aan die reis deur die Heilige Gees. In ‘n ander opsig is elke Christen nog ‘n woestynreisiger.

**2. Wenke vir woestynreisigers**

En nou is daar ‘n belangrike vraag (dis ‘n vraag wat spesifiek ook bedoel is vir julle wat vanoggend belydenis aflê): Hoe reis ‘n mens nou deur die woestyn? Is daar wenke wat die Heilige Gees vir ons gee op ons pad deur ons lewe, hierdie pad wat Jesus Christus is?

Die twee groot wenke wat ek vanoggend uit Dawid se psalm met julle wil deel gaan in die eerste plek oor ***hoe om te reis***, en in die tweede plek oor ***wat om te verwag*** op jou pad. Dink bietjie saam met my hieroor.

In die eerste plek nou: hoe reis ‘n mens in jou lewe; hoe bly jy geestelik op pad? Luister wat sê Dawid. “Ek soek U, o God, my God, ek dors na U ek smag na U, soos in ‘n dor en droë land, ‘n land sonder water.” Die eerste ding wat jy as woesteinreisiger moet onthou is dat jy altyd bewus moet wees van hierdie groot dors hier aan jou binnekant. Jy moet altyd in voeling bly met ‘n groot verlange hier aan die binnekant. Net soos iemand wat in die woestyn op reis is wie se water opgeraak het later aan niks anders kan dink nie as hoe dors hy/sy is (en hoe verder jy gaan hoe moeë word jy) so moet jy in jou binneste altyd bewus wees van daardie behoefte na meer. Diep hier binne is daar ‘n dors wat net deur die Here gestil kan word. Hy self het daardie dors hier binne in jou gegee, want dis hoe jy gemaak is. Net soos ek en jy vanself dors word as ons vir ‘n tyd lank nie water drink nie, so kan ons nie anders as om dors te wees vir die dieper geestelike lafenis van God se liefde en volheid nie.

Hierdie geestelike dors is wat jou aan die beweeg hou deur jou lewe. Jy kan nooit bly waar jy is nie. Maar die uitnodiging vir jou en vir my is om in kontak te kom met hierdie dors. Ervaar jy dit? Voel jy dit? Daar is altyd ‘n uitnodiging na groter volheid in die lewe. Bly geestelik verlang na groter volheid in Jesus Christus. Dit is die eerste wenk vir jou en my as woestynreisgers.

**3. Wat om te verwag**

Ons kom weer hiernatoe terug, maar nou in die tweede plek: wat kan jy verwag op hierdie pad deur die woestyn? Wat gaan jy teëkom? Die eerste is dat daar soveel goeie dinge in die lewe is. Die lewe is mooi! Hoor hoe sing Dawid: “Ek sal U my lewe lank loof, my hand ophef om u Naam te prys. Soos elke keer wanneer ek u goeie gawes geniet sal ek U altyd roem met jubelende mond.” Mense, ons lewe saam met ‘n goeie God. Jesus Christus is ons goeie vriend in wie ons op reis is. Dit geld vir die gewone, natuurlike goed van die lewe. Soos om partykeer lekker kos te kan geniet. Soos om partykeer lekker saam te kan kuier of wat ook al. Dit geld ook vir die gawes en talente wat die Here vir elke mens gee. Hoe meer jy hierdie gawes en talente raaksien en gebruik en vier hoe beter. Maar dit geld ook van die geestelike binnekant van die lewe. Dit gebeur tog in ‘n mens se lewe dat jy ervaar: maar die Here ís daar. God is lief vir mý. Ek is vir God spesiaal. Kan jy en ek al hoe meer bewus raak van hierdie goeie dinge wat die Here vir ons in ons lewe gee? Kan ons al hoe meer net dankbaar wees vir alles?

So ons gaan goeie goed op ons lewenspad teëkom. Seëninge van die Here. En kan ons daarvoor dankbaar wees? Maar – ons gaan ook swaarkry goed teëkom. Daar gaan ook slegte goed wees. En kan ons daarvoor ook dankbaar wees? Dis die vraag. In die psalm sing Dawid daarvan dat daar mense is wat sy ondergang soek. Dawid sing daarvan dat daar valsheid is waarvan hy bewus is. So daar gaan definitief ook swaarkry en moeilikheid op jou pad deur die woestyn wees. Dit moet ons almal ook weet. Die vraag is of ons dit ook geestelik kan interpreteer – dit óók uit die Here se hand kan ontvang. Weet julle, daar kan ‘n groot geskenk in swaarkry wees. Want dit help jou om vir jouself uit te maak waaroor die lewe regtig gaan. Deur swaarkry word jy gestroop van pretensie, en van die goed waarop jy self vertrou het terwyl jy dink dat jy God nie nodig het nie. Daarom is swaarkry deel van ons geestelike pad in hierdie wêreld. Altwee kante gaan daar wees. Die seëninge en die swaarkry. En so deel ons mos juis in Jesus Christus se pad. Hy wat self die pad is. Christus se pad is een van stroping en van swaarkry en van lyding. Tot waar hy sterf aan die kruis. En dán, op grond van sy gehoorsaamheid, is dit ‘n pad van oorwinning, opstaan, nuwe lewe. En in elkeen van ons se lewe, terwyl ons op hierdie pad reis wat Jesus Christus is, gáán dit daar wees. Die vraag is of ons geestelik bewus kan word van wat aan die gebeur is, terwyl dit gebeur.

So dis die tweede groot wenk vir ons as woestynreisigers uit hierdie psalm: wat ons kan verwag – seëninge en swaarkry. En beide kan groot geestelike gawes wees.

**4. Heiligdom en slaapplek**

Nou, aan die einde net weer terug na die eerste wenk toe. Onthou, die eerste wenk het gegaan oor hóé ons moet reis. Die styl waarin ons moet reis. Aan die begin het ons gesê dat ons geestelik in kontak moet wees met daardie dors na meer van die Here. Dis wat ons laat aanhou reis op die pad. Maar die ander mooi ding van die psalm is dat die verlange oral en alttyd daar moet en kan wees in ons lewe. Dis nie net vir sekere tye nie. Dis vir altyd. Aan die een kant sing Dawid daarvan dat hy verlang na die heiligdom. Met ander woorde hy verlang na daardie spesiale tye en plekke van fokus waarin hy net by die Here kan wees. En aan die anderkant sing hy ook van sy slaapplek. Ook daar in daardie heel alledaagse persoonlike plek van sy slaapkamer – ook daar is hy met die Here besig en ervaar hy God se nabyheid. Daar is nie net sekere tye en plekke waar ons in Jesus Christus – die pad – is nie. Dis oral en altyd. Maar daar is tog tye en plekke van fokus. Daar is tog ook heiligdom tye en plekke in ons lewe. Tye van bewustelik fokus. Wanneer ons so in die heiligdom is – sê maar die erediens, sê maar ons persoonlike stiltetyd – dan laat dit ons juis meer uitsien na die groot bestemming van die ewige lewe wanneer God alles in almal sal wees. En so kan jy met hierdie verlange in jou hart juis uitgaan na die gewone plekke van die lewe toe – jou slaapplek, jou werkplek, jou speelplek en weet dat God daar is. En so is daar ‘n wonderlike ritme aan ‘n gelowige se lewe. Soms meer gefokus, meer intensioneel, soms in die alledaagse en terwyl jy besig is met die gewone goed. Maar kan jy in altwee hierdie oomblikke bewus wees van God se nabyheid in Jesus Christus. Dis wat die Heilige Gees jou en my wil leer.

Kom ons vat saam: hier’s twee groot wenke vir woestynreisigers. Mense soos ons wat in Jesus Christus op pad is. Die eerste wenk gaan oor die “hoe” van die reis. Dit gebeur deurdat mens die groot geestelike dors hier in jou binnekant voel en daarvan bewus is. En jy is bewus daarvan in die fokustye van jou geloofslewe, maar ook in die alledaagse.

Die tweede wenk gaan oor wat jy kan verwag. Jy kan die goeie dinge verwag wat die Here vir jou gee. Al die baie gawes – uiterlik en inerlik. En jy moet dit sien as versterkings op jou pad saam met die Here. Maar jy kan ook verwag dat daar swaarkry gaan wees. Daar gaan vyande en skadukolle wees. Jy moet hierdie dinge ook geestelik beleef. Dis geleentheid vir selfondersoek, en om te vra waaroor die lewe regtig gaan.

Mag die Heilige Gees ons elkeen persoonlik, maar ook ons almal saam op hierdie pad naby wees!

AMEN